Broj: 711-I-1828-M-361/22-02-19

Zagreb, 26. kolovoza 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Nikše Božića, ravnatelja Zavoda za prostorno uređenje Grada Zagreba, za davanjem mišljenja Povjerenstva,** na 183. sjednici održanoj dana 26. kolovoza 2022.g. donosi sljedeće

**MIŠLJENJE**

1. **Sukladno odredbama ZSSI-a nema zapreke da obveznik Nikša Božić, ravnatelj Zavoda za prostorno uređenje Grada Zagreba, istovremeno uz obnašanje navedene dužnosti povremeno i privremeno obavlja stručne poslove predsjednika Odbora za urbanizam Hrvatske komore arhitekata te da za navedeno prima naknadu koju je dužan prijaviti prilikom podnošenja imovinske kartice.**
2. **Sukladno odredbama ZSSI-a nema zapreke da obveznik iz točke I. izreke sudjeluje u radu organizacijskih skupova Hrvatske komore arhitekata te da za navedeno prima honorar koji je dužan prijaviti prilikom podnošenja imovinske kartice.**
3. **Sukladno odredbi članka 17. stavka 3. ZSSI-a obveznik iz točke I. izreke može, istovremeno uz obnašanje dužnosti ravnatelja Zavoda za prostorno uređenje Grada Zagreba, obavljati edukacijsku djelatnost na Katedri za urbanizam Arhitektonskog fakulteta sveučilišta u Zagrebu u svojstvu vanjskog suradnika na temelju ugovora o djelu te za isto primati naknadu koju je dužan prijaviti prilikom podnošenja imovinske kartice.**
4. **Povjerenstvo ukazuje obvezniku da bi, ukoliko bi Zavod za prostorno uređenje Grada Zagreba sudjelovao ili sklapao poslovne odnose s Hrvatskom komorom arhitekata te Arhitektonskim fakultetom sveučilišta u Zagrebu, obveznik bio dužan postupiti sukladno članku 9. ZSSI-a.**

 Obrazloženje

Zahtjev za mišljenjem podnio je Nikša Božić, ravnatelj Zavoda za prostorno uređenje Grada Zagreba. U Povjerenstvu zahtjev je zaprimljen 16. kolovoza 2022.g. pod poslovnim brojem 711-U-7302-M-361/22-01-4, povodom kojeg se vodi predmet broj M-361/22.

Člankom 3. stavkom 1. podstavkom 64. ZSSI-a propisano je da su ravnatelji županijskih zavoda za prostorno uređenje i zavoda Grada Zagreba obveznici u smislu navedenog zakona, stoga je Nikša Božić povodom obnašanja dužnosti ravnatelja Zavoda za prostorno uređenje Grada Zagreba obvezan postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da je u Hrvatskoj komori arhitekata (u daljnjem tekstu: Komora) predsjednik Odbora za urbanizam od 2020.g. te da je odredbama Statuta Komore propisano da Komora ima pravo osnivanja odbora za potrebe izvršavanja pojedinih zadataka i razmatranje pitanja od zajedničkog interesa članova Komore. Obveznik navodi da Odbor za urbanizam zasjeda na redovitim sjednicama gdje se rješavaju pitanja važna za djelovanje Komore povezana s urbanističkim i prostornim planiranjem te da izrađuje mišljenja na prijedloge zakonodavnih akata, dopisa i internih akata Komore i sudjeluje u osmišljavanju i provedbi aktivnosti u sklopu Programa stalnog stručnog usavršavanja Komore. Nadalje, obveznik navodi da je, sukladno programu rada, rad Odbora usmjeren na četiri područja: populariziranje discipline prostornog planiranja, razvoj planerske struke, poticanje kvalitete i vrednovanja prostornog planiranja te iniciranje i zagovaranje promjene okvira djelovanja kao i da Odbor redovito organizira stručne skupove te da članovi Odbora sudjeluju na drugim stručnim skupovima zagovarajući teme prostornog planiranja.

Obveznik ističe da za djelovanje u Odboru prima naknadu od Komore koja se isplaćuje dva puta godišnje kao fiksna naknada po sjednici Odbora te postavlja upit može li i nadalje primati navedenu naknadu. Isto tako, obveznik navodi kako je kao član Odbora za urbanizam i kao jedan od aktivnijih članova Komore do sada redovito sudjelovao u radu organizacijskih odbora i skupova koje organizira Komora. Navodi da neke od skupova organiziraju u sklopu sustava Stalnog stručnog usavršavanja Komore i da je taj angažman većinom volonterski, međutim, da se rad u organizacijskom odboru glavnog godišnjeg skupa Komore (pod nazivom „Dani arhitekata") honorira. Obveznik navodi da je 2021.g. bio član organizacijskog odbora skupa Dani arhitekata 5.0. koji su održani kao serija webinara, a da je 2022.g. bio član organizacijskog odbora skupa Dani arhitekata 6.0. koji je održan u travnju 2022. u Dubrovniku te da je za navedeno primio naknadu, a bio mu je osiguran put i smještaj u hotelu u Dubrovniku. Nadalje, obveznik navodi da je ove godine imenovan za člana organizacijskog odbora skupa Dani arhitekata 7.0 koji će se u travnju 2023. godine održati u Zadru. Obveznik navodi da će tematsko preklapanje s njegovom novom dužnosti ravnatelja Zavoda za prostorno uređenje Grada Zagreba teško biti moguće izbjeći. S druge strane, ističe da je u njegovom programu rada Zavoda naveo kako se veći naglasak mora staviti na stručno usavršavanje te aktivno sudjelovanje na stručnim skupovima pa smatra da će, ukoliko ostane u radu organizacijskog odbora, moći doprinijeti i ostvarenju navedenog cilja rada Zavoda bez dodatnih troškova za Zavod. Slijedom navedenog, obveznik postavlja upit može li sudjelovati u organizacijskom odboru stručnog skupa, za što je predviđena isplata novčane naknade kao i podmirenje troškova puta i smještaja.

Također, obveznik navodi da je od 2000. do 2008. bio zaposlen kao asistent na Katedri za urbanizam Arhitektonskog fakulteta Sveučilišta u Zagrebu te da zbog tada ostvarenih kontakata, a i njegovog kasnijeg stručnog rada, gotovo redovito dobiva pozive da održi gostujuća predavanja na kolegijima iz nastave urbanizma na Arhitektonskom fakultetu. Obveznik ističe da se radi o gostujućim predavanjima, u sklopu raznih kolegija Katedre za urbanizam, obično se radi 4-6 predavanja u akademskoj godini te da predavanja u dodiplomskoj nastavi u pravilu održava bez naknade. Nadalje, obveznik navodi da su mu se predavanja u sklopu nastave na poslijediplomskim studijima, koja je održavao prije stupanja na dužnost ravnatelja Zavoda, u pravilu honorirala te da je sklapao ugovor o (autorskom) djelu. Obveznik navodi da je u akademskoj godini 2021./22. održao četiri predavanja na Poslijediplomskom specijalističkom studiju Arhitektura i urbanizam na Arhitektonskom fakultetu Sveučilišta u Zagrebu. Ističe da su sva predavanja održana prije stupanja na dužnost ravnatelja te da su bila honorirana. Obveznik ističe da je dužan napomenuti kako Zavod za prostorno uređenje Grada Zagreba, kojemu je ravnatelj od srpnja ove godine, ima povremeno poslovni odnos s Arhitektonskim fakultetom na način da pojedini zavodi (stručne organizacijske jedinice koje djeluju u sklopu Arhitektonskog fakulteta) izrađuju stručne studije za Zavod za prostorno uređenje Grada Zagreba gdje se Zavod kojemu sam na čelu pojavljuje kao naručitelj navedenih studija, a Fakultet kao stručni izvršitelj. Obveznik ističe kako predavanja koja je do sada održavao u sklopu nastave na Arhitektonskom fakultetu nisu bila vezana s navedenim studijama, niti se radilo o istim osobama (pa čak niti katedrama) koje su ga zvale da održi predavanja u sklopu njihovih kolegija i osobama (katedrama) koje su izrađivale spomenute studije. Budući da može očekivati da će i ubuduće biti pozivan da drži predavanja u sklopu nastave na Arhitektonskom fakultetu moli mišljenje je li njegovo buduće sudjelovanje u takvim aktivnostima (u slučaju da za predavanja prihvati i honorar) prihvatljivo u odnosu na njegovu novu dužnost ravnatelja Zavoda.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Stavkom 2. istog članka ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti dok je stavkom 3. propisano da prethodno odobrenje Povjerenstva iz stavka 2. ovoga članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Člankom 33. Statuta Hrvatske komore arhitekata propisano je da se za potrebe izvršavanja pojedinih zadataka i razmatranje pitanja od značaja i zajedničkog interesa članova Komore, u Komori mogu ustrojiti odbori, povjerenstva, radne skupine, stručni savjeti, ekspertne radne skupine, voditelji i zamjenici voditelja za pojedina strukovna područja i sl., koji mogu biti stalnog ili privremenog karaktera.

Stavkom 2. propisano je da Odluku o osnivanju i imenovanju odbora, povjerenstva, radnih skupina, stručnih savjeta, ekspertnih radnih skupina, voditelja i zamjenika voditelja za pojedina strukovna područja i sl. donose Skupština, Upravni odbor, Nadzorni odbor ili predsjednik na temelju potrebe, programa rada, proračuna troškova potrebnih za djelovanje i sl., a stavkom 3. da članovi odbora, povjerenstva, radnih skupina, stručnih savjeta i ekspertnih radnih skupina, između sebe biraju predsjednika, koji saziva i vodi sastanke ili se predsjednik imenuje Odlukom o osnivanju. Stavkom 4. propisano je da aktom o osnivanju radnih tijela iz stavka 1. ovog članka određuje se njihov naziv, djelokrug, zadaća i sastav, način donošenja odluka te druga pitanja od značaja za rad tih tijela.

Povjerenstvo utvrđuje kako Odbor za urbanizam Hrvatske komore arhitekata predstavlja stručno tijelo Komore kao strukovne organizacije arhitekata te da obveznik u istom obavlja funkciju predsjednika navedenog Odbora, što predstavlja povremeno obavljanje drugih poslova, slijedom čega temeljem odredbe članka 17. stavka 2. ZSSI-a može istovremeno uz profesionalno obnašanje javne dužnosti ravnatelja predmetnog Zavoda obavljati istu funkciju te za to primati naknadu.

Nadalje, Povjerenstvo ističe kako nema zapreke niti da obveznik sudjeluje u radu organizacijskih skupova Komore, budući da se također radi o povremenim stručnim poslovima koji služe promicanju stručnog usavršavanja te da za to prima honorar.

Povjerenstvo napominje obvezniku kako je dužan prilikom podnošenja imovinske kartice prijaviti sve naknade i honorare koje prima kao predsjednik Odbora za urbanizam i član organizacijskih skupova.

 Nadalje, Povjerenstvo ističe kako održavanje predavanja na Arhitektonskom fakultetu sveučilišta u Zagrebu predstavlja obavljanje edukacijske djelatnost u smislu članka 17. stavka 3. ZSSI-a te stoga obveznik Nikša Božić može obavljati navedene poslove uz obnašanje dužnosti ravnatelja Zavoda za prostorno uređenje Grada Zagreba. Isto tako obveznik za navedeno može primati naknade, no iste je temeljem članka 17. stavka 4. dužan prijaviti u imovinskoj kartici.

 Povjerenstvo pritom ističe kako bi u mogućim situacijama nastanka poslovnih odnosa između Hrvatske komore arhitekata ili Arhitektonskog fakulteta Sveučilišta u Zagrebu, a imajući u vidu da je obveznik osobno i poslovno s istima vezan, u obnašanju dužnosti ravnatelja Zavoda za prostorno uređenje Grada Zagreba bio dužan postupiti sukladno članku 9. ZSSI-a te deklarirati potencijalni sukob interesa, izuzeti se od donošenja odluka, odnosno sudjelovanja u donošenju odluka i sklapanju ugovora s navedenim tijelima te po potrebi u slučaju dvojbe zatražiti mišljenje Povjerenstva kako postupiti u takvoj situaciji.

Sijedom navedenog, Povjerenstvo je donijelo Odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Nikša Božić, elektroničkom dostavom
2. Objava na internetskoj stranici Povjerenstva
3. Pismohrana